钦定古今图书集成/明伦汇编/官常典/第489卷 > 李彻
## 钦定古今图书集成/明伦汇编/官常典/第489卷 > 李彻

按《隋书》本传，“彻字广达，朔方岩绿人也。父和，开皇初
为柱国。彻性刚毅，有器干，伟容仪，多武艺。大冢宰宇
文护引为亲信，寻拜殿中司马，累迁奉车都尉。护以
彻谨厚有才具，甚礼之。护子中山公训为蒲州刺史，
护令彻以本官从焉。未几，拜车骑大将军、仪同三司。
武帝时，从皇太子西征吐谷浑，以功赐爵同昌县男”，
邑三百户。从帝拔晋州。及帝班师，彻与齐王宪屯鸡
栖原。齐主高纬以大军至，宪引兵西上，以避其锋。纬
遣其骁将贺兰豹子率劲骑蹑宪，战于晋州城北。宪
师败，彻与杨素、宇文庆等力战，宪军赖以获全。复从
帝破齐师于汾北，乘胜下高壁，拔晋阳，擒高湝于冀
州，俱有力焉。录前后功，加开府，别封蔡阳县公，邑千
户。宣帝即位，从韦孝宽略定淮南，每为先锋。及淮南
平，即授淮州刺史。安集初附，甚得其欢心。高祖受禅，
加上开府，转云州刺史。岁馀，征为左武卫将军。及晋
王广之镇并州也，朝廷妙选正人有文武才干者为
之寮佐。上以彻前代旧臣，数持军旅，诏彻总晋王府
军事，进爵齐安郡公。时蜀王秀亦镇益州，上谓侍臣
曰：“安得文同王子相，武如李广达者乎？”其见重如此。
明年，突厥沙钵略可汗犯塞，上令卫王爽为元帅，率
众击之，以彻为长史，遇卤于白道。行军总管李充言
于爽曰：“周、齐之世，有同战国，中夏力分，其来久矣。突
厥每侵边，诸将辄以全军为计，莫能死战。由是突厥
胜多败少，所以每轻中国之师。今者沙钵略悉国内
之众也，据要险，必轻我而无备，精兵袭之，可破也。”爽
从之。诸将多以为疑，唯彻奖成其计，请与同行。遂与
充率精骑五千，出其不意，掩击，大破之。沙钵略弃所
服金甲，潜草中而遁。以功加上大将军。沙钵略因此
屈膝称藩。未几，沙钵略为阿拔所侵，上疏请援。以彻
为行军总管，率精骑一万赴之。阿拔闻而遁去。及军
还，复领行军总管，屯平凉，以备胡寇。封安道郡公。开
皇十年，进位柱国。及晋王广转牧淮海，以彻为扬州
总管司马，改封德广郡公。寻徙封城阳郡公。其后突
厥犯塞，彻复领行军总管击破之。左仆射高颎之得
罪也，以彻素与颎相善，因被疏忌，不复任使。后出怨
言，上闻而召之入卧内赐宴，言及平生，因遇鸩而卒。
大业中，其妻宇文氏为孽子安远诬以咒咀，伏诛。